Täna enne keskpäeva lugesin uudist, et üle 40 000 inimese on Eestis andnud oma e-hääle. Vahva uudis ühtepidi selletõttu, et päris palju inimesi on juba osalenud valimisprotsessis. Teisalt selletõttu, et olles ainus riik, kes valib Euroopa Parlamenti ka interneti teel, on hea näha, et kasutame seda võimalust väärikalt.    Kuna e-hääletus kestab 3. juuni õhtuni, siis tekkis kohe mõttes väike hasart - huvitav, kas võiksime  saavutada selle, et ca 10% elanikest valiks interneti teel? Seega esitaksin üleskutse: viia ennast, oma sõpru, perekonda, tuttavaid e-hääletustest osa võtma. Ma ise tegin selle juba esimesel valimispäeval ID-kaardi ja neti teel ära ning julgen öelda, et isegi olles Maci kasutaja, õnnestus kõik kiirelt ja korralikult. Saidilt www.valimised.ee saab ka piisavalt hästi lahti kirjutatud näpunäiteid selleks, kuidas protsess käib ühe või teise arvuti ja brauseriga. Rainer Nõlvak & co viisid 50 000 inimest metsa koristama eelmisel aastal ja see oli alles ettevõtmine - 130 000 eestlase ID-kaardiga neti teel valima kutsumine peaks selle kõrval käkitegu olema. See on jälle üks võimalus tunda oma rahvuse üle uhkust.